Title: AKTIVITY ÚRADUGEODÉZIE, KARTOGTAFIE A KATASTRA SR PO REŠTRUKTURALIZÁCII ŚTÁTNEJ SPRÁVY
Author: Vojtičko
Last saved by: sulik
Company: UGKK SR

Správa o zverejnení údajov katastra  nehnuteľností  na  internete
1. Úvod

Vláda Slovenskej republiky (ďalej len „SR“) schválila dňa 22. 5. 2002 materiál „Návrh opatrení na zlepšenie činnosti katastrálnych úradov a zavedenie registra katastra na internet“. K prerokovanému  materiálu bolo prijaté uznesenie vlády SR č. 540/2002, ktoré v bode B.2 uložilo predsedovi Úradu geodézie, kartografie a katastra SR zabezpečiť  zavedenie registra katastra na internet. Následne uznesením vlády SR č. 871 zo dňa 7. 8. 2002 došlo k zmene uznesenia vlády SR č. 540 z 22. 5. 2002, ktorým vláda SR doplnila bod A.2, v ktorého zmysle finančné prostriedky mali byť  poskytnuté z osobitného účtu Ministerstva pre správu a privatizáciu národného majetku SR, čo sa zrealizovalo v októbri 2002. 

2. Kataster nehnuteľností na internete
2.1	Realizácia úlohy
Na zabezpečenie úlohy publikovania údajov katastra nehnuteľností na internete Úrad geodézie, kartografie a katastra Slovenskej republiky (ďalej len „úrad“) zriadil  pracovnú skupinu, ktorej úlohou bolo stanoviť požiadavky na riešenie, vypracovať zadanie úlohy a súťažné podklady vrátane stanovenia kritérií hodnotenia ponúk uchádzačov. Na uvedenú úlohu bola orientovaná aj poradenská činnosť zahraničných expertov projektu PHARE (SR 9906.01.0007).

Dňa 11. 11. 2002 bolo vo Vestníku verejného obstarávania zverejnené oznámenie o vyhlásení rokovacieho konania so zverejnením na zabezpečenie zverejnenia katastra na internete. Uvedené obstarávanie bolo zrušené. Následne dňa 28. 2. 2003 bolo zverejnené nové oznámenie o vyhlásení metódy verejného obstarávania Rokovacím konaním so zverejnením. Za najúspešnejšiu ponuku bola vyhodnotená ponuka firmy NESS Czech, s. r. o., s ktorou bola dňa         30. 9. 2003 podpísaná zmluva o dielo na „Sprístupnenie údajov katastra nehnuteľností na internete“.   

Realizáciou poslednej dodávky PHARE, najmä počítačovej techniky (Projekt No.SR 9807.01.01 a SR 9906 04) v rokoch 2001 a 2002 spolu s využitím prostriedkov zo spolufinancovania projektov PHARE z Finančného memoranda 1998 (FM´98) a FM´99 boli v značnej miere vytvorené podmienky aj v technickej oblasti v centrálnom výpočtovom stredisku Geodetického a kartografického ústavu v Bratislave na zverejnenie údajov katastra nehnuteľností na internete a na  správach katastra v okresoch SR na prechod programového vybavenia na platformu Windows.

Firma NESS Czech, s. r. o. Praha spolu so subdodávateľmi, splnili v zmluvnom termíne vytvorenie aplikačného programového vybavenia a technického zabezpečenia úlohy, a tak od   
1. februára 2004  sú údaje katastra nehnuteľností dostupné na katastrálnom portáli úradu na adrese www.katasterportal.sk  a tým úloha zverejnenia údajov katastra nehnuteľností stanovená uznesením vlády 540/2002 bola splnená.
2.2	Informácie o katastrálnom portáli
Katastrálny portál umožňuje autorizovaný prístup k údajom katastra nehnuteľností, získať základné informácie okamžite a bez návštevy príslušnej správy katastra a získať súhrnné a detailné informácie bez zložitej korešpondencie. 
Katastrálny portál umožňuje:
•	vyhľadávanie údajov pomocou grafického rozhrania, 
•	vyhľadávanie pomocou evidovaných identifikátorov, 
•	rozšírené vyhľadávanie údajov cez databázové rozhranie, 
•	generovanie výstupov na základe výberu používateľa, 
•	registráciu pristupujúcich subjektov, 
•	vedenie ekonomického platobného portálu, 
•	monitorovanie prístupu a poskytovania údajov  z portálu. 
Vyhľadávanie údajov pomocou grafického rozhrania je funkcia vyhľadávania údajov o  parcele s navigáciou z mapy územnosprávneho členenia postupným ZOOMom (približovaním) v tých katastrálnych územiach, kde je k dispozícii príslušná vektorová mapa.
Vyhľadávanie údajov pomocou evidovaných identifikátorov je funkcia vyhľadávania na základe všetkých relevantných identifikátorov (napr. meno, názov organizácie, parcelné číslo, číslo listu vlastníctva), s výnimkou  rodného čísla.
Vyhľadávanie údajov pomocou rodného čísla tzv. „rozšírené vyhľadávanie“ cez databázové rozhranie je funkcia vyhľadávania majetku určitých subjektov právnickými a fyzickými osobami, u ktorých  sa predpokladá oprávnený právny záujem, v súlade s úlohami, ktoré im ukladajú právne predpisy. Takýmito oprávnenými subjektmi sú orgány vykonávajúce správu daní a poplatkov, súdy, orgány správy sociálneho zabezpečenia, zdravotné poisťovne, orgány polície a štátnych zastupiteľstiev, notári, súdni exekútori. Táto funkcionalita je umožnená a nastavená prevádzkovateľom na základe zákonných oprávnení pristupujúcich subjektov.
Generovanie výstupov na základe výberu užívateľa je funkcia automatizovaného vyhotovovania údajových zostáv zobrazených na obrazovke alebo tlače zostáv na výstupnom zariadení užívateľa podľa preddefinovaných zostáv a podľa výberových podmienok zadaných užívateľom.
Generované sú najmä tieto výstupy: (územná jednotka je uvedená v zátvorke)
•        Výpis z KN 
-         vo forme listu vlastníctva (ďalej len LV), kde sú vybrané údaje o nehnuteľnostiach, vlastníkoch, právach a iných vzťahoch k nehnuteľnostiam a iné údaje. Poskytované údaje sú súčasťou súboru popisných informácií (ďalej len SPI), okrem rodného čísla účastníka podľa zákona NR SR č. 428/2002 Z. z.  o ochrane osobných údajov. 
•        Údaje o pozemkoch -  obsahujú parcelné číslo, výmeru, druh a spôsob využitia pozemku,    
       prípadne druh ochrany nehnuteľností, číslo LV a iné údaje.  
-      súpis parciel registra „C“- evidované na katastrálnej mape,
-      súpis parciel registra „E“- evidované na mape určeného operátu, ktoré sú v katastrálnej mape zlúčené do väčších celkov alebo rozdelené do viacerých parciel, sú k nim založené právne vzťahy a ich hranice v teréne nie sú zreteľné. (k. ú.),
•        Súpis stavieb – výstupná zostava obsahuje pre každú stavbu evidovanú v katastri súpisné 
      číslo, číslo parcely na ktorej stavba stojí, číslo LV a iné údaje. (k. ú.),
•        Register vlastníkov (k. ú.),
•        Sumárne výstupy – sú určené pre služobné účely a vnútornú potrebu vedenia KN 
      (úhrnné hodnoty druhov pozemkov). (k. ú., okres, kraj, SR),
•        Štatistické výstupy – výstupná zostava obsahuje sumár počtu viet  SPI. (k. ú., obec, 
      okres, kraj, SR), 
•        Ďalšie výstupy – (územná jednotka je uvedená v zátvorke)
-         Register obcí (okres).
-         Register katastrálnych území ( obec, okres).
•        Zobrazenie prehľadnej, vektorovej katastrálnej mapy (ďalej len VKM) a vektorovej 
      mapy určeného operátu (ďalej len VM UO)– zobrazuje prehľadnú mapu hraníc Slovenskej republiky SR, hraníc katastrálnych území a katastrálnu mapu zvoleného výrezu katastrálneho územia. V súčasnej dobe je katastrálna mapa tvorená v digitálnej forme ako VKM a VM UO iba v určitých katastrálnych územiach.
Registrácia pristupujúcich subjektov je funkcia založenia registračného záznamu každého pristupujúceho subjektu, bez ohľadu na typ tohto subjektu s povinným udaním predpísaných registračných údajov (meno, resp. názov, IČO, adresa, typ organizácie, právny dôvod oslobodenia od poplatku a i.).
Vedenie ekonomického platobného portálu je funkcia vedenia zákazníckych účtov.
Monitorovanie prístupu a poskytovania údajov z portálu je funkcia žurnalizácie prístupov podľa pristupujúcich registrovaných subjektov, zadávacích podmienok, generovaní a tlače výstupných zostáv vrátane štatistických zostáv o týchto udalostiach.

Kataster nehnuteľností obsahuje osobné údaje. Zo súboru popisných informácií sa nezverejňuje rodné číslo účastníka právneho vzťahu v zmysle zákona NR SR č. 428/2002 Z. z. o ochrane osobných údajov a zbierka listín (údaje o výške pôžičky). Bezpečnosť celého systému je zabezpečená samostatným projektom, ktorý rieši ochranu dát na najvyššej možnej úrovni.

3  Administrácia katastrálneho portálu

Prevádzkovateľom a administrátorom katastrálneho portálu je Geodetický a kartografický ústav Bratislava. Kapacita liniek, hardvér a architektúra riešenia je realizovaná tak, aby katastrálny portál bol schopný obslúžiť približne 1 000 používateľov a aby títo používatelia dostali odpoveď v priemere do 20 sekúnd. Táto kapacita nebola nikdy v praxi overená skutočným prístupom 1 000 požívateľmi. Z uvedeného dôvodu nie je možné sprístupniť portál neobmedzenému počtu pristupujúcich používateľov, nakoľko by mohol spôsobiť prekročenie maximálnej kapacity portálu a preto prístup na katastrálny portál je spoplatnený pre všetky subjekty, nevynímajúc aj subjekty oslobodené od správnych poplatkov v zmysle zákona NR SR č. 330/1995  Z. z. o rozpočtových pravidlách v znení neskorších predpisov. Používateľ s bezplatným prístupom na portál sa chová inak, ako platiaci používateľ, lebo nemá žiadne limity, dané napr.  cenou služby, a preto môže informácie získavať bez zdôvodnenia ich potreby a bez  ohľadu na dĺžku pripojenia a počet odobratých zostáv.

Kataster nehnuteľností obsahuje osobné údaje o vlastníkoch a iných oprávnených osobách. Každý používateľ tohto systému musí byť zaregistrovaný. Pri prvom prístupe vyplní používateľ registračné údaje a prihlasovacie meno a heslo, aplikácia mu vygeneruje jednoznačné číslo jeho účtu. Pri ďalších prístupoch sa užívateľ identifikuje pomocou prihlasovacieho mena a hesla. Účet slúži na evidenciu odobratých informácií a ich cenu a na uchovanie informácií o stave účtu. Pri subjektoch oslobodených od poplatkov je možné po ich registrácií prideliť im fiktívny účet. Zároveň predpokladáme do konca roka 2004 úpravu existujúceho softvéru, ktorý bude riešiť subjekty oslobodené od poplatkov. 

Registrovanému užívateľovi sú prostredníctvom portálu poskytované akékoľvek dáta z katastra nehnuteľností v podobe preddefinovaných zostáv alebo formou zobrazenia katastrálnej mapy. K presnej identifikácii výstupu a jeho obsahu (požadovaných dát) slúži navigačné menu a hierarchicky usporiadané zadávanie parametrov. Na základe presného vymedzenia požadovaných dát získa užívateľ zostavu alebo zobrazenie mapy. Pred obdržaním informácií je vyzvaný k ich úhrade. Každej realizovanej transakcii prislúchajú informácie, ktoré slúžia na výpočet veľkosti kreditu na účte užívateľa, rovnako ako vytváranie daňových dokladov. 
Na strane používateľa prevádzka aplikácia si vyžaduje internetový prehliadač Microsoft Internet Explorer verzia 5.0.1 až 6.0. Pre zobrazenie zostáv PDF si aplikácia vyžaduje nainštalizovanie predliadača Acrobat Reader verzia 5.0. K prevádzke katastrálneho portálu je používateľom k dispozícií podrobný návod priamo na portáli (www.katasterportal.sk).

Administrátor zabezpečuje administráciu zákazníckych účtov. Denne po obdržaní bankového výpisu z príjmového účtu vloží na príslušné účty sumy uhradené zákazníkmi, prípadne upravuje  ich  výšku na základe oprávnených reklamácií zákazníkov. Po vykonaní úhrady alebo úpravy vloženej sumy, v prípade oprávnenej reklamácie administrátor  upovedomí zákazníka formou e-mailu o vykonaní úhrady alebo úpravy platby.

Od začiatku rutinnej prevádzky katastrálneho portálu 1.2.2004 sa do 17.6.2004 zaregistrovalo 4 506 používateľov, z toho aktívnych používateľov je cca 920. Celkový počet vytvorených zostáv cez katastrálny portál k 17.6.2004 bol 39 640. V sledovanom období bolo podaných 290 podnetov  k poskytovaniu údajov prostredníctvom katastrálneho portálu. Všetkými podnetmi a pripomienkami sa zaoberá pracovná skupina na zavedenie katastra na internet, ktorá so spustením portálu do rutinnej činnosti neskončila činnosť. Zo začiatku bolo veľa pripomienok ku katastrálnemu portálu z toho dôvodu, že záujemcovia o túto službu si neprečítali používateľskú príručku. Do  aplikačného programového vybavenia bola zapracovaná väčšina pripomienok. Zavedená bola e-mail notifikácia off-line úhrady. Po spracovaní platby je užívateľ okamžite informovaný o možnosti využívať portál. Podrobný výpis z účtu bol rozšírený o podrobné informácie o platenej operácii (typ operácie, užívateľom zadané kritéria). Zverejnený je aktuálny zoznam graficky spracovaných katastrálnych území prístupných cez portál. Zrealizovaná bola zmena DPH a implementovaná funkcionalita zmeny, úpravy a vymazania údajov o užívateľovi a sumárny výpis faktúr. Vykonaná bola optimalizácia výstupu importu dát a zavedená kontrola konzistencie údajov LV. Zavedený bol nový (prehľadnejší) formát výstupu importu dát a zverejňovanie najčastejších otázok a odpovedí. Vykonávané je neustále administrovanie účtov a spracovávanie odpovedí na otázky používateľom portálu.

4   Finančné zabezpečenie katastra na internete

V materiáli „Návrh opatrení zlepšenia činnosti katastrálnych úradov a zavedenie registra katastra na internet“ z ktorého vyplynulo aj uznesenie vlády č. 540/2002 na zavedenie katastra nehnuteľností na internete sa podľa odhadov úradu predpokladali jednorázové výdavky na jeho zavedenie vo výške 8,9 mil. Sk a ročné prevádzkové náklady 18 – 20,4 mil. Sk. Okrem toho na každú správu katastra sme požadovali troch zamestnancov na odstraňovanie nezrovnalosti, doplňovanie údajov a preberanie registrov obnovenej evidencie pozemkov do okresnej bázy údajov. Uvedené zámery neboli naplnené. Na zavedenie katastra na internete bolo uznesením vlády SR č. 540/2002 vyčlenených 10,36 mil. Sk. Pričom schválený materiál predpokladal s ročnými prevádzkovými nákladmi 3,96 mil. Sk. Úrad na prevádzku katastrálneho portálu v štátnom rozpočte na rok 2004 nedostal žiadne finančné prostriedky.  

Vytvorené aplikačné programové vybavenie predstavovalo jednorazové náklady 9, 919 mil. Sk. Softvérová podpora systému predstavuje ročné náklady vo výške 3,816 mil. Sk a mesačné náklady na prevádzku katastrálneho portálu sú 0,115 mil. Sk. Celkové ročné prevádzkové náklady sú 5,196 mil. Sk. Okrem toho je potrebné počítať s finančnou čiastkou 24 mil. Sk ročne na prevádzku Virtuálnej počítačovej siete, ktorá zabezpečí aktualizáciu centrálnej bázy údajov v týždenných intervaloch ako sa predpokladalo v materiáli „Návrh opatrení zlepšenia činnosti katastrálnych úradov a zavedenie registra katastra na internet“. Nakoľko úrad nemá v rozpočte na rok 2004 prostriedky na prevádzku katastra na internete je diaľkový prístup do centrálnej bázy údajov katastra nehnuteľností prostredníctvom internetu spoplatnený pre všetky subjekty, pričom subjekty oslobodené od správnych poplatkov uhrádzajú iba náklady spojené s prevádzkou systému (údaje katastra nehnuteľností nemajú spoplatnené).  

Niektoré ústredné orgány štátnej správy (Ministerstvo hospodárstva SR, Ministerstvo obrany SR) v zmysle zákona NR SR č. 330/1995  Z. z. o rozpočtových pravidlách v znení neskorších predpisov požadovali bezplatný prístup na katastrálny portál. Uvoľnenie bezplatného prístupu neobmedzenému počtu používateľov si vyžaduje limitovať počet neplatiacich používateľov, alebo vybudovať oddelený, alebo robustnejší systém, čo si vyžaduje ďalšie investície. S touto možnosťou sa v budúcnosti uvažuje. Doterajší spôsob poskytovania informácií z katastra nehnuteľností zostáva naďalej zachovaný (CD, disketa) vrátane bezodplatného poskytovania údajov subjektom oslobodeným od správnych poplatkov. 

Na základe uvedeného a za súčasných rozpočtových podmienok možno považovať poskytovanie údajov katastra nehnuteľností prostredníctvom internetu za nadštandardnú službu.  Túto službu zabezpečujeme na zmluvnom základe s firmou NESS Czech, s. r. o.  Výhodou spoplatnenia prístupu na katastrálny portál je okrem zavedenia transparentnosti prístupu do centrálnej bázy údajov aj značné zníženie zaťaženosti katastrálneho portálu na prípady, kde je poskytovanie informácie naozaj zmysluplné. Za štyri mesiace prevádzky katastrálneho portálu možno konštatovať, že po počiatočnom záujme o informácie postupne sa ustaľuje počet odobratých zostáv. Priemerný mesačný príjem z katastrálneho portálu predstavuje sumu 380 tis. Sk. Za predpokladu, že uvedený príjem cez letné mesiace neklesne, tak do roku 2005 prejdeme so záväzkom cca 1,0 mil. Sk. 

Úrad uplatnil v rámci východísk štátneho rozpočtu na rok 2005 finančné prostriedky na prevádzku katastrálneho portálu v sume 29,6 mil. Sk. Z uvedenej sumy je 24,4 mil. Sk určených na prevádzku rezortnej počítačovej siete na prenos údajov zo správ katastra na katastrálny portál s cieľom aktualizácie údajov. Za predpokladu, že úrad v rozpočte na rok 2005 dostane pridelené finančné prostriedky na prevádzku katastrálneho portálu začne od januára 2005 v súlade s novelizovaným zákonom NR SR č. 303/1995 Z. z. o rozpočtových pravidlách s  limitovaným   pripájaním orgánov štátnej  správy na katastrálny portál. Úrad osloví príslušné orgány štátnej správy a stanoví im určitý počet prístupov na katastrálny portál. Toto riešenie bude realizované za predpokladu, že novela zákona o rozpočtových pravidlách pre rozpočtové a príspevkové organizácie a pripravovaný zákon o rozpočtových pravidlách pre obce, VÚC a iné subjekty nestanovia inak. Pripájané budú predovšetkým tie štátne orgány, ktoré katastrálne údaje využívajú pri svojej činnosti. Sú to predovšetkým súdy, polícia, daňové úrady, pozemkové úrady a stavebné úrady.  

Vážnym problémom, ktorý pri uplatňovaní dvojakého režimu (platený a neplatený prístup) môže nastať a  na ktorý treba upozorniť, je možnosť zneužívania bezplatného poskytovania údajov z katastrálneho portálu, nakoľko údaje katastra nehnuteľností môžu byť poskytované tretím osobám na komerčné využitie, čo môže mať za následok, že úrad nenaplní príjmy, ktoré mu boli vo východiskách štátneho rozpočtu na rok 2005 oproti roku 2004 navýšené o 6 mil. Sk. 
 
5   Zámery na zlepšenie katastrálneho portálu
5.1   Zriadenie virtuálnej počítačovej siete rezortu	

V súčasnosti je centrálna báza údajov, ktorá je zverejnená na internete aktualizovaná s mesačnou periodicitou fyzickým prenosom dát zo správ katastra do centra na pevných nosičoch, pretože chýba virtuálna počítačová sieť rezortu, ktorou by bolo možné posielať údaje z okresných báz údajov do centra. V doterajších koncepciách úradu sa vždy zdôrazňovala nutnosť prepojenia okresných pracovísk katastra nehnuteľností (správ katastra) navzájom, no najmä s centrálnym výpočtovým systémom umiestneným v Geodetickom a kartografickom ústave v Bratislave. Táto potreba sa prejavila najmä po zverejnení údajov katastra nehnuteľností na internete, keďže používatelia katastrálnych informácií ich požadujú v aktuálnom stave. Z uvedeného dôvodu úrad začal s budovaním virtuálnej počítačovej siete rezortu úradu. Na základe výberového konania dodávateľom tejto siete je SLOVANET, a. s. Bratislava. Ide o WAN (Wide Area Network) sieť spájajúcu jednotlivé správy katastra navzájom a s centrálnym výpočtovým systémom.  Potom budú údaje v centrálnej katastrálnej databáze aktualizované v týždenných intervaloch, pričom cieľom je dosiahnuť dennú aktualizáciu údajov.

Financovanie zriadenia a prevádzky VPS ÚGKK SR 

Názov služby: | Cena s DPH:

1. splátka poplatku za zriadenie služieb VPS ÚGKK – zaplatená v r.  
    2003

6.720.000,-Sk

2. splátka poplatku za zriadenie služieb VPS ÚGKK v r. 2004 | 11.154.970,-Sk
Pravidelný poplatok za 1-mesačnú prevádzku VPS od 1. 7. 2004 | 2.035.424,-Sk

5.2	Rozvoj ISKN a katastrálneho portálu

Správy katastra sú tvorcami, správcami a primárnymi poskytovateľmi  údajov Informačného systému katastra nehnuteľnosti  (ISKN) na okresnej (regionálnej) úrovni. 
V rámci vedecko-technického projektu na Výskumnom ústave geodézie a kartografie v Bratislave v koordinácii dodávateľských firiem a  v roku 2002 podporované projektom PHARE (aplikácia ECCRE) bolo rozvinuté riešenie nazývané „Viacúčelový kataster“. Toto riešenie treba dopracovať o viacero modulov, ktorými sú katastrálne konanie, spravovanie registrov a kníh, evidencia účastníkov, plombovanie, elektronická forma dokumentov, evidencia pohybu dokumentov a štatistiky. 

Toto skúšobné riešenie ponúka kompatibilitu, nový údajový model spoločný pre región a centrum, spoločné spracovanie údajov súboru popisných informácií, súboru geodetických informácií (máp) a súpisu hlásení listín. Je modulárne riešené, aplikačné moduly sú stabilné, pracujú na jednotnej technológii COM, DCOM.  Údaje sú uložené  a spravované jednotne v databázovom systéme Oracle.  V rámci  projektu PHARE boli vyvinuté nástroje na konverziu a import údajov, ktoré do istej miery možné využiť na skvalitnenie údajov, avšak kvalita údajov je dlhodobý proces, ktorý sa nedá obísť bez ľudského činiteľa. Aplikácia má nástroj na vytváranie zmenových viet súboru popisných informácií pre centrálnu bázu údajov, nástroje na import aktualizácie číselníkov a registrov z centrálnej bázy údajov, nástroje na pridelenie prístupových práv.

Dopracovanie riešenia programového vybavenia Viacúčelový kataster sa predpokladá v rámci projektu PHARE z FM 2003. 

Brzdou využívania on-line katastra môže byť zo začiatku komplikovaný spôsob platby, ktorý by mohol odradiť mnohých príležitostných záujemcov o službu. Systém nepodporuje elektronické bankovníctvo, keďže štátna pokladnica, cez ktorú idú všetky platby tieto služby neposkytuje. Úrad preto zvolil systém klientskych účtov, na ktoré si musia záujemcovia o využívanie on-line katastra vopred vložiť peniaze. Používateľovi sa  za jednotlivé transakcie automatizovane sťahujú poplatky.

Systém vytvárania kreditov nie je pre bežných občanov, ktorí potrebujú údaje z katastra iba príležitostne, najlepšie riešenie. Toto riešenie je výhodné len pre veľkých odberateľov služieb katastrálneho portálu. Na zavedenie plynulého on-line systému vrátane platieb, v ktorom by ľudia nemali problém so spravovaním účtov, sme pripravení, pokiaľ štátna pokladnica technicky aj legislatívne umožní využívať internetové bankovníctvo.

Predpokladáme tiež prepojenie všetkých správ katastra do jednej siete, čiže občania nebudú musieť, pokiaľ budú potrebovať informáciu o svojej alebo ľubovoľnej nehnuteľností v SR, navštíviť územne príslušnú správu katastra, kde sa nehnuteľnosť nachádza, ale získajú ju na najbližšej správe katastra. Radi by sme boli, keby sa podaril aj projekt dovedenia informácií z katastra do každej obce. To už však súvisí s informatizáciou celej spoločnosti, samosprávy nevynímajúc. 

6   Záver

Zverejnením údajov katastra nehnuteľností na internete sa očakáva 
-	skvalitnenie údajovej základne, 
-	zlepšenie transparentnosti majetkovoprávnych vzťahov, 
-	zníženie možnosti vzniku korupčného prostredia, 
-	zvýšenie kreditu SR v zahraničí, 
-	zníženie záťaže správ katastra a Geodetického a kartografického ústavu na poskytovanie informácií,
-	zlepšenie služieb obyvateľstvu a iným používateľom.

Na zabezpečenie týždennej aktualizácie údajov zverejňovaných na katastrálnom portáli s cieľom dosiahnuť dennú aktualizáciu  sa buduje virtuálna počítačová sieť rezortu úradu. Na prevádzku siete je potrebné 24,4 mil. Sk ročne.   Na prevádzku katastrálneho portálu vrátane podpory systému je potrebné 5,2 mil. Sk ročne. Celkové ročné náklady na prevádzku katastrálneho portálu predstavujú 29,6 mil. Sk.  Úrad uplatnil v rámci východísk štátneho rozpočtu na rok 2005 tieto finančné prostriedky na prevádzku katastrálneho portálu.
 
Inštitút pre ekonomické a sociálne reformy vyhodnotil „Kataster nehnuteľností na internete“ na prvom mieste v poradí opatrení podľa ratingu  za obdobie január 2004 – marec 2004.